**Portret dedicat prinţesei Natalia Ghica**

*Vasile Alecsandri*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Plăcută, simţitoare, în toate graţioasă,

Eşti dulce ca seninul de zi primăvăroasă,

Şi ochiul ce oglindă cu drag fiinţa ta

Nimic în astă lume nu-l poate întrista.

Tot sufletul ferice s-apropie de tine,

Ca de-o sperare vie, ca de un ceresc bine

Şi nu mai vrea să zboare simţind că a găsit

În sufletul tău gingaş un frăţior iubit.

Ai farmecul puternic ce aprinde-n omenire

Avântul de mari fapte, dorinţe de nemurire.

Tu poţi să dai c-un zâmbet, cu-n singur sărutat,

O patrie iubită la tristul exilat.

Oricine te zăreşte e mulţumit de viaţă

Că-ţi râde veselia ş-amorul dulce-n faţă.

Eşti cea mai drăgălaşă minune cu-ochii vii.

Eşti cea mai adorată… Şi numai tu n-o ştii!